अखिलेश यादव ने कहा, पूरा उत्तर प्रदेश अराजकता और जंगलराज की गिरफ्त में
अखिलेश ने आरोप लगाया, मुख्यमंत्री का कथित ‘जीरो टॉलरेंस’ का निर्णय लोकभवन के अंदर या मुख्यमंत्री आवास तक ही सीमित नजर आता है।
लखनऊ: समाजवादी पार्टी सुप्रीमो एवं उत्तर प्रदेश के पूर्व मुख्यमंत्री अखिलेश यादव ने शनिवार को राज्य की कानून व्यवस्था पर सवाल उठाया। अखिलेश ने आरोप लगाया कि पूरा राज्य अराजकता और जंगलराज की गिरफ्त में है। अखिलेश ने एक बयान में कहा, ‘उत्तर प्रदेश अराजकता की गिरफ्त में है। गत पांच वर्षों से यही स्थिति बनी हुई है। पूरे दिन मुख्यमंत्री (योगी आदित्यनाथ) बुलडोजर का स्टेयरिंग लिए विपक्षियों के पीछे घूम रहे हैं जबकि सत्ता संरक्षित अपराधी कहर बरपा रहे हैं।’पढ़ें: अखिलेश से छिटका तो किधर जाएगा यूपी का मुसलमान? बन रही हैं ये 3 संभावनाएं‘अपराधी तत्व बेफिक्र होकर घटनाओं को अंजाम दे रहे’अखिलेश ने आरोप लगाया, ‘मुख्यमंत्री का कथित ‘जीरो टॉलरेंस’ का निर्णय लोकभवन के अंदर या मुख्यमंत्री आवास तक ही सीमित नजर आता है। अपराधी तत्व बेफिक्र होकर घटनाओं को अंजाम दे रहे हैं। पूरे प्रदेश में जंगल राज नज़र आता है।’ पूर्व सीएम ने हाल में घटित कुछ प्रमुख आपराधिक वारदातों का जिक्र करते हुए कहा, ‘फिरोजाबाद में बेखौफ बदमाश सर्राफ को गोली मारकर जेवरों से भरा बैग लूट ले गए। संत कबीरनगर में अपहरण करके बालक की हत्या कर दी गई।’अखिलेश ने गिनवाईं प्रतापगढ़ और प्रयागराज की वारदातेंपूर्व मुख्यमंत्री ने कहा, ‘प्रतापगढ़ के जेठवारा क्षेत्र के नारायनपुर में भी एक सर्राफा व्यापारी को लूट के बाद गोली मारकर बदमाश भाग गए। प्रयागराज में नवाबगंज में राहुल तिवारी के परिवार के 5 लोगों की नृशंस हत्या हुई। गोरखपुर में ऑटो से जा रही महिला का गुलरिहा थाना क्षेत्र में मंगलसूत्र छीन लिया गया। बांदा में सत्ता संरक्षित गुंडों द्वारा अतुल गुप्ता की पिटाई के बाद हत्या कर दी गई। शाहजहांपुर में बीजेपी नेता द्वारा युवक की पिटाई का वीडियो वायरल हो रहा है।’‘उत्तर प्रदेश में कारोबारियों की जिंदगी खतरे में है’अखिलेश ने कहा, ‘उत्तर प्रदेश में कारोबारियों की जिंदगी खतरे में है। पिछले 15 दिन में 6 कारोबारियों से लूट हो गई। बरेली के कपड़ा व्यवसायी से बदायूं में दिन-दहाड़े लूट हुई। महोबा जिले के अजनर थाना क्षेत्र में एक युवक के साथ हैवानियत की हद हो गई। यूपी में अन्याय-अत्याचार से बहू-बेटियां बुरी तरह परेशान हैं। प्रदेश में ध्वस्त कानून व्यवस्था को देखते हुए आखिर कौन निवेश के लिए आगे आएगा? ऐसा लगता है बीजेपी सरकार का इरादा प्रदेश को अपराध मुक्त बनाने का नहीं, प्रदेश के गौरव को धूल धूसरित कर देने का है।’